„ Ég sat inni í 25 ár . Nú berst ég gegn öðrum dómi ; að vera vísað úr landi , “ segir Colin Absolam sem var látinn laus úr fangelsi í júní eftir að hafa afplánað aldarfjórðung í bandarísku fangelsi fyrir manndráp . Hann segist vart muna eftir fæðingarstað sínum , Jamaíku , og hann á enga fjölskyldu þar . „ Í hreinskilni sagt er ég skelfingu lostinn , “ segir hann í samtali við vefinn Marshall Project . Colin Absolam var 11 ára þegar hann flutti frá afa sínum og ömmu í Saint Mary Parish á Jamaíku til móður sinnar sem bjó þá í einu herbergi í Bronx í New York . Hann framdi morð 19 ára gamall og fékk reynslulausn fyrr á árinu . Nú eru allar líkur á að hann verði sendur til Jamaíku , eyju sem hann hefur ekki séð í meira en þrjá áratugi . Samkvæmt bandarískum lögum er honum sjálfkrafa vísað úr landi vegna alvöru glæpsins sem hann framdi nema ríkisstjórinn í New York , Andrew Cuomo , veiti honum sakaruppgjöf . Hann óskaði formlega eftir því í síðasta mánuði með aðstoð frá laganemum í New York . Hann er núna í haldi í innflytjendabúðum í Buffalo , í nokkur hundruð mílna fjarlægð frá fjölskyldu sinni í New York . Í viðtalinu lýsir hann erfiðum unglingsárum í Suður-Bronx á níunda áratug síðustu aldar . Hann hafi verið öðruvísi ; bæði talað og klætt sig ólíkt öðrum krökkum og því lagður í einelti . Honum hafi verið kennt um allt , ef það brutust út slagsmál var ábyrgðin alltaf hans . Mamma hans , sem sinnti tveimur störfum , þurfti ítrekað að koma í skólann og sækja hann . „ Bronx varð að lokum eins og heimili mitt þegar ég var í menntaskóla . Ég var búinn að læra að slást og eignaðist eldri vini . Það var enginn sem sagði við mig lengur : Farðu aftur heim á bananabátinn . “ Absolam segist hafa átt tvær kærustur á þessum tíma og þær hafi báðar orðið þungaðar á lokaári hans í menntaskóla . Launin fyrir vinnu á skyndibitastað dugðu ekki til framfærslu og hann hætti því í skóla og fór að selja fíkniefni . Þegar móðir hans komst að hinu sanna var hún afar ósátt og hann flutti að heiman og bjó í bíl með kærustunni . 23. júní 1992 , tveimur mánuðum áður en eldra barnið átti að fæðast , skipaði eldri og stærri fíkniefnasali honum að hætta að selja á sömu slóðum og hann var á . Þegar Absolam hlýddi ekki sló hinn hann . Svona gekk þetta áfram og endaði með því að Absolam skaut hinn með byssu sem félagi hann átti . Að eigin sögn var þetta slysaskot . „ Ég hélt að ég væri fórnarlambið og hafnaði tilboði um að játa og fá 71 ⁄ 2 - 14 ára dóm og krafðist réttarhalda . Ég var næstu þrjú árin á Rikers Island að bíða eftir réttarhöldunum og síðan var ég eitt ár laus gegn tryggingu . Loksins þegar ég var 24 ára gamall var ég dæmdur fyrir manndráp og dæmdur í 25 ára til lífstíðarfangelsi , “ segir Colin Absolam í viðtalinu . Hann segir að fangelsisvistin hafi í raun verið blessun því í Sing Sing-fangelsinu hafi hann kynnst mönnum sem tóku ábyrgð á gjörðum sínum og nýttu tímann sem þeir dvöldu í fangelsinu til að bæta líf annarra í fangelsinu . Þeir sáu eitthvað við Colin Absolam og studdu hann í að fara í meðferð og nám . Hann lauk menntaskólanámi og fór síðan í fjarnám í atferlisfræði við Mercy College . Í fyrra lauk hann meistaranámi við guðfræðideild New York-háskóla . Á meðan hann var í fangelsi starfaði hann við fræðslumál innan fangelsisins og þegar hann losnaði í júní hélt hann að leið sín lægi til New York enda hafði hann fengið inngöngu í kennslufræðinám við Columbia-háskóla . Þess í stað var hann sendur í innflytjendabúðir í Buffalo sem hann segir mun harðneskjulegri stað en fangelsisvist . Þarna eru tveir í hverjum klefa og þeir læstir inni nánast allan sólarhringinn . Þó svo fjölskylda hans gæti keyrt í 300 mílur til að heimsækja hann fær hún ekki að hitta hann . Einu samskiptin fara fram í gegnum símtæki og engin snerting leyfð . Hann segist óttast hvað verði um sig á Jamaíku . Þar þekki hann engan þar sem faðir hans , afi og amma séu öll látin . Allar líkur séu á að hann endi sem útigangsmaður í Kingston þar sem hann á engan að , er ekki með vinnu og þar að auki húsnæðislaus . Hann vilji kynnast börnum sínum utan fangelsisins en hann á tvö börn , dóttur sem á tvö börn og son sem hann óttast mjög um . Sá hefur átt afar erfitt eftir að hafa horft á bróður sinn skotinn til bana 17 ára að aldri . „ Þegar ég var í fangelsi að veita öðrum föngum ráðgjöf og upplýsa börn var ég ófær um að vernda syni mína . “ Absolam , sem er 46 ára gamall , segir að mörgum finnist kannski eðlilegt að hann verði sendur aftur til Jamaíku vegna þess sem hann gerði . En hann hafi afplánað sína refsingu og snúið til betri vegar . Hann hafi tekið ábyrgð á eigin gjörðum og reynt að bæta samfélaginu þann skaða sem hann vann .